“หุ้นเอเชีย” เปิดลบ หลังสหรัฐเปิดตัวเลข “เงินเฟ้อ” สูงกว่าคาด
“ตลาดหุ้นเอเชีย” เปิดลบ หลังสหรัฐรายงานดัชนีราคาผู้บริโภค (CPI) ทั่วไป ซึ่งรวมหมวดอาหารและพลังงานปรับตัวขึ้น 6.4% เดือนม.ค. แต่ก็สูงกว่าที่นักวิเคราะห์คาดการณ์ที่ระดับ 6.2%
“ตลาดหุ้นเอเชีย” เปิดลบ หลังสหรัฐรายงานดัชนีราคาผู้บริโภค (CPI) ทั่วไป ซึ่งรวมหมวดอาหารและพลังงานปรับตัวขึ้น 6.4% เดือนม.ค. แต่ก็สูงกว่าที่นักวิเคราะห์คาดการณ์ที่ระดับ 6.2%
15 ก.พ. 2566

ผู้สื่อข่าวรายงานว่า ตลาดหุ้นเอเชียเปิดลบในวันนี้ หลังสหรัฐเปิดเผยข้อมูลเงินเฟ้อที่ชะลอตัวลงแต่สูงกว่าคาดการณ์ ขณะที่ดัชนีนิกเกอิตลาดหุ้นโตเกียวเปิดบวกเล็กน้อยเช้านี้ โดยได้แรงหนุนจากหุ้นกลุ่มส่งออกที่ปรับตัวขึ้น หลังเงินเยนอ่อนค่าลง
ทั้งนี้ ดัชนีนิกเกอิเปิดภาคเช้าที่ระดับ 27,686.01 จุด เพิ่มขึ้น 83.24 จุด หรือ +0.3%, ดัชนีฮั่งเส็งเปิดภาคเช้าที่ระดับ 21,116.84 จุด เพิ่มขึ้น 3.08 จุด หรือ +0.01% และดัชนีเซี่ยงไฮ้คอมโพสิตเปิดภาคเช้าที่ระดับ 3,294.02 จุด เพิ่มขึ้น 0.73 จุด หรือ +0.02%
ขณะที่รัฐบาลญี่ปุ่นได้เสนอชื่อนายคาซูโอะ อุเอดะ ให้ดำรงตำแหน่งผู้ว่าการธนาคารกลางญี่ปุ่น (BOJ) คนใหม่ ต่อจากนายฮารุฮิโกะ คุโรดะ ซึ่งจะพ้นวาระในเดือนเม.ย.ปีนี้ โดยนายอุเอดะเป็นนักวิชาการและอดีตสมาชิกคณะกรรมการบริหารของ BOJ
โดยกระทรวงแรงงานสหรัฐเปิดเผยเมื่อวานนี้ว่า ดัชนีราคาผู้บริโภค (CPI) ทั่วไป ซึ่งรวมหมวดอาหารและพลังงาน ปรับตัวขึ้น 6.4% ในเดือนม.ค. เมื่อเทียบรายปี ซึ่งชะลอตัวลงจากระดับ 6.5% ในเดือนธ.ค. แต่ก็สูงกว่าที่นักวิเคราะห์คาดการณ์ที่ระดับ 6.2%
ส่วนดัชนี CPI พื้นฐาน ซึ่งไม่นับรวมหมวดอาหารและพลังงาน ปรับตัวขึ้น 5.6% ในเดือนม.ค. เมื่อเทียบรายปี ซึ่งชะลอตัวลงจากระดับ 5.7% ในเดือนธ.ค. แต่ก็สูงกว่าที่นักวิเคราะห์คาดการณ์ที่ระดับ 5.5%